stanford-oval/wikipedia huggingface dataset:
ארון מקי
קריירת מכללות

מקי נולד וגדל בפילדלפיה שבפנסילבניה. בשנתו האחרונה בקבוצת הכדורסל של "תיכון סיימון גראץ" המקומי, הוביל אותה לזכייה באליפות ליגת התיכונים הציבוריים של פנסילבניה, עם ממוצעים של 18.9 נקודות, 9.9 ריבאונדים ו-72 אסיסטים למשחק.
בשנת 1991 החל ללמוד באוניברסיטת טמפל, אליה הצטרף באותה שנה גם שחקן האולסטאר לעתיד, אדי ג'ונס. בעונת 1992/1993 הובילו מקי וג'ונס את קבוצת הכדורסל של טמפל לשלב רבע גמר טורניר אליפות המכללות (NCAA Elite Eight), ומקי זכה בתואר השחקן המצטיין של "מחוז Atlantic-10" לאחר שקלע 20.6 נקודות למשחק. ממוצעיו של מקי בשלוש עונותיו בקבוצת האוניברסיטה הם 17.9 נקודות, 6.4 ריבאונדים ו-3.3 אסיסטים למשחק.
קריירת משחק

בדראפט ה-NBA‏ 1994 נלקח מקי על ידי פורטלנד טרייל בלייזרס בבחירה ה-17. כבר במהלך עונת הרוקי שלו זכה למקום קבוע בחמישייה הפותחת של הבלייזרס, במקומו של קלייד דרקסלר אשר הועבר בטרייד ליוסטון רוקטס. בינואר 1997, לאחר כשתי עונות וחצי בפורטלנד, הועבר בטרייד לדטרויט פיסטונס, וכשנה לאחר מכן הועבר בטרייד נוסף לפילדלפיה 76', במדיה שיחק כ-7 עונות וחצי.
בעונת 2000/2001 זכה מקי בתואר השחקן השישי של העונה ב-NBA לאחר שקלע 11.6 נקודות ומסר 5.0 אסיסטים בממוצע למשחק כמחליפם מהספסל של אלן אייברסון ואריק סנואו. בפלייאוף של אותה עונה גברה פילדלפיה על אינדיאנה פייסרס (3–1), טורונטו ראפטורס (4–3) ומילווקי באקס (4–3) ובכך העפילה לגמר ה-NBA לראשונה מאז זכתה באליפות עונת 1982/1983. בסדרת הגמר עצמה הפסידה פילדלפיה מול לוס אנג'לס לייקרס בתוצאה 1–4. לאורך הפלייאוף היה מקי הקלעי השני של קבוצתו, אחרי אייברסון, כשקלע 14.6 נקודות למשחק. ב-3 העונות הבאות שמר מקי על יציבות עם ממוצע של 9.8 נקודות למשחק, אך קבוצתו נחלשה ולא הצליחה לשחזר את הישגה מעונת 2000/2001.
בסיום עונת 2004/2005 שוחרר מקי מפילדלפיה וחתם על חוזה בלוס אנג'לס לייקרס. בשתי עונותיו עם הלייקרס שותף ב-24 משחקים בסך הכול, וקלע כ-1.2 נקודות למשחק בלבד.
באוקטובר 2007 החל לשמש כעוזר מאמן בפילדלפיה 76' תחת המאמן מוריס צ'יקס, אך בפברואר 2008 חתם בלייקרס על חוזה כשחקן, ומיד נשלח לממפיס גריזליס כחלק מטרייד אשר במסגרתו צירפו הלייקרס את פאו גאסול. הכללתו של מקי בטרייד נעשתה לשם השוואת סך המשכורות המועברות בין הקבוצות, בהתאם לחוקי תקרת השכר של ה-NBA. במאי 2008 שוחרר מקי מהגריזליס, מבלי ששיחק במדיה.
קריירת אימון

בעונת 2008/2009 חזר לפילדלפיה כעוזר מאמן, וב-5 העונות הבאות נשאר בתפקיד זה תחת מאמני הקבוצה מוריס צ'יקס, טוני דילאו, אדי ג'ורדן ודאג קולינס.
בקיץ 2014 עבר לתפקיד עוזר מאמן קבוצת הכדורסל של אוניברסיטת טמפל, בה שיחק בעבר כסטודנט. לקראת עונת 2019/2020 מונה למאמן הראשי של הקבוצה, במקומו של פראן דאנפי אשר פרש מאימון.
הערות שוליים

↑  סטטיסטיקות ה-NBA של מקי, באתר basketball-reference.com
1 2  מקי מוצג כמאמן הראשי של אוניברסיטת טמפל, באתר הקבוצה, 2 באפריל 2019
↑  ביוגרפיה, באתר philly.com,‏ 30 במרץ 2018
↑  סטטיסטיקות המכללות של מקי, באתר sports-reference.com
↑  רשימת הנבחרים בדראפט 1994, באתר basketball-reference.com
↑  My Teammate, באתר פליירס טריביון, 9 בספטמבר 2016
↑  מקי מסכם על חוזה בלייקרס, באתר ESPN,‏ 23 באוגוסט 2005
↑  הלייקרס מצרפים את פאו גאסול, באתר הקבוצה, 1 בפברואר 2008
1 2  מקי מצטרף לצוות האימון של פילדלפיה, באתר הקבוצה, 30 בספטמבר 2008
אנסטסיה שקורדאי

אנסטסיה שקורדאי (בבלארוסית: Настасся Шкурдай; נולדה ב-3 בינואר 2003) היא שחיינית בלארוסית, זוכת מדליית ארד באליפות עולם (דוחה 2024) במשחה ל-200 מטר גב, אלופת אירופה בבריכת 25 מטר (גלאזגו 2019) במשחה ל-100 מטר פרפר, וסגנית אלופת אירופה בבריכת 25 מטר (קופנהגן 2017) במשחה שליחים 4x50 מטר מעורב משולב.
ביוגרפיה

שקורדאי נולדה בברסט שבבלארוס.
ביוגרפיה > 2017 > אלופת אירופה לנוער

באליפות אירופה לנוער שנערכה ביוני-יולי בנתניה שבישראל זכתה במדליית זהב במשחה ל-50 מטר פרפר בתוצאה של 26.53 שניות.
ביוגרפיה > 2017 > אלופת הפסטיבל האולימפי האירופי לנוער

בפסטיבל האולימפי האירופי לנוער שנערך ביולי בגיור שבהונגריה זכתה במדליית זהב במשחה ל-100 מטר פרפר בתוצאה של 59.34 שניות, ובמדליית כסף במשחה ל-100 מטר גב בתוצאה של 1:01.76 דקות.
ביוגרפיה > 2017 > סגנית אלופת אירופה בבריכת 25 מטר

באליפות אירופה בבריכת 25 מטר שנערכה בדצמבר בקופנהגן שבדנמרק זכתה במדליית כסף במשחה שליחים 4x50 מטר מעורב משולב בשיא בלארוס חדש של 1:37.74 דקות, אחרי נבחרת השליחים של הולנד (1:37.71 דקות) ולפני נבחרת השליחים של צרפת (1:37.75 דקות). בנוסף, סיימה במקום שביעי במשחה ל-50 מטר פרפר בתוצאה של 25.69 שניות, במקום 13 במשחה ל-200 מטר גב בתוצאה של 2:08.40 דקות, במקום 14 במשחה ל-100 מטר גב בתוצאה של 58.47 שניות, ובמקום 21 במשחה ל-50 מטר גב בתוצאה של 27.41 שניות. במשחה שליחות 4x50 מטר מעורב סיימה במקום תשיעי בתוצאה של 1:49.28 דקות.
ביוגרפיה > 2018 > אלופת אירופה לנוער

באליפות אירופה לנוער שנערכה ביולי בהלסינקי שבפינלנד זכתה בשתי מדליות זהב: במשחה ל-50 מטר פרפר בתוצאה של 26.44 שניות, ובמשחה ל-100 מטר פרפר בתוצאה של 59.37 שניות.
ביוגרפיה > 2018 > סגנית אלופת המשחקים האולימפיים לנוער

באולימפיאדת הנוער בואנוס איירס זכתה במדליית כסף ובמדליית ארד: מדליית כסף במשחה ל-50 מטר פרפר בתוצאה של 26.62 שניות, ומדליית ארד במשחה ל-100 מטר פרפר בתוצאה של 59.76 שניות.
באליפות העולם בבריכת 25 מטר שנערכה בדצמבר בהאנגג'ואו שברפובליקה העממית של סין סיימה במקום 11 במשחה ל-50 מטר פרפר בתוצאה של 25.69 שניות, במקום 11 במשחה ל-100 מטר פרפר בתוצאה של 57.20 שניות, במקום 19 במשחה ל-100 מטר גב בתוצאה של 58.44 שניות, ובמקום 23 במשחה ל-50 מטר גב בתוצאה של 27.40 שניות. בנוסף, סיימה במקום תשיעי במשחה שליחים 4x50 מטר חופשי משולב בתוצאה של 1:31.92 דקות, ובמקום עשירי במשחה שליחים 4x50 מטר מעורב משולב בתוצאה של 1:39.47 דקות.
ביוגרפיה > 2019 > אלופת אירופה לנוער

באליפות אירופה לנוער שנערכה ביולי בקאזאן שברוסיה זכתה בשתי מדליות זהב ובמדליית ארד: מדליות זהב במשחה ל-100 מטר פרפר בשיא אליפות חדש של 57.39 שניות ובמשחה ל-50 מטר פרפר בתוצאה של 26.23 שניות, ומדליית ארד במשחה ל-200 מטר גב בתוצאה של 2:11.84 דקות.
באליפות העולם שנערכה ביולי בקוואנגג'ו שבקוריאה הדרומית סיימה במקום תשיעי במשחה שליחים 4x100 מטר מעורב משולב בשיא בלארוס חדש של 3:45.88 דקות.
ביוגרפיה > 2019 > סגנית אלופת עולם לנוער

באליפות העולם לנוער שנערכה באוגוסט בבודפשט שבהונגריה זכתה בשתי מדליות כסף: במשחה ל-50 מטר פרפר בשיא בלארוס חדש של 25.77 שניות, ובמשחה ל-100 מטר פרפר בתוצאה של 57.98 שניות.
ביוגרפיה > 2019 > אלופת אירופה בבריכת 25 מטר

באליפות אירופה בבריכת 25 מטר שנערכה בדצמבר בגלאזגו שבממלכה המאוחדת זכתה במדליית זהב במשחה ל-100 מטר פרפר בשיא בלארוס חדש של 56.21 שניות, לפני אלנה די לידו מאיטליה (56.37 שניות) ואנה נטונטונקי מיוון (56.44 שניות).
אריק אריקסון (מרגל)

אריק אריקסון

תמונה זו מוצגת בוויקיפדיה בשימוש הוגן.
נשמח להחליפה בתמונה חופשית.
אריק אריקסון המכונה "האדום" (1889 - 24 בינואר 1983) היה איש עסקים שוודי-אמריקאי אשר בעת מלחמת העולם השנייה שהה בגרמניה בכיסוי של קשירת קשרים עסקיים עם הנאצים, בעוד שלמעשה ריגל לטובת בעלות הברית. נחשב לבוגד עד שלאחר המלחמה נתגלתה שליחותו האמיתית.
אריק אריקסון היה תעשיין שוודי, נולד בשנת 1889 בארצות הברית. חניך אוניברסיטת קורנל, ממנה קיבל תואר מהנדס.
בשנות העשרים של המאה ה-20 עבד במספר חברות נפט במזרח הרחוק, כשבסיסו הקבוע הוא בשאנגחאי.
בשנת 1936 הגיע אריקסון לסטוקהולם במסגרת עסקיו. בהיותו בשוודיה ויתר על אזרחותו האמריקנית וקיבל את האזרחות השוודית.
מבסיסו בשוודיה קיים אריקסון קשרי עסקים עם חברות גרמניות וקשר קשרים עם תעשיינים גרמניים, שחלקם היו חברי המפלגה הנאצית. הדבר הגיע לידיעת המודיעין האמריקאי, וזה קשר בשנת 1939 קשר עם אריקסון בשוודיה והציע לו לפעול בשירותו ולדווח על תעשיית הדלק הגרמנית. אריקסון נתן את הסכמתו והופגש עם אנשי "המשרד לשירותים אסטרטגיים", ארגון הביון שקדם ל־CIA. אריקסון עבר אימון מקוצר בצילום והצפנה, ויצא לגרמניה, בכיסוי של אוהד הנאצים, במטרה לאסוף מודיעין על תעשיית הדלק, ובעיקר הדלק הסינתטי, בגרמניה. הצגתו כאוהד הנאצים הייתה כה משכנעת עד שידידו ומכריו ראו בו משתף פעולה.
חשיבות שליחותו של אריקסון הייתה בכך שאחת מנקודות התורפה של גרמניה במלחמה הייתה המחסור בדלק. התעשייה הגרמנית תחת ניהולו של אלברט שפר בנתה מפעלים לייצור דלק סינתטי וכוחות בעלות הברית נזקקו למידע על אתרי הייצור, במטרה להפציצם מן האוויר.
בין השנים 1941 ל-1944 נסע אריקסון מספר פעמים לגרמניה. המידע שאריקסון אסף, בעזרת סייענים שגייס מבין אנשי עסקים גרמניים, היה בעל חשיבות רבה לבעלות הברית. כמו כן, נטל אריקסון חלק בתוכנית "Project Safehaven" של ה־O.S.S שנועדה לאתר העברות של זהב על ידי הנאצים לשווייץ ולמדינות נייטרליות אחרות, על מנת שיעמוד לרשותם בארצות מקלט בתום המלחמה. בנוסף למידע הרב שהעביר אריקסון על תעשיית הדלק הסינתטי בגרמניה, הוא הצליח לספק במסגרת תוכנית זו גם מידע רב על הזהב הגרמני.
במסגרת סיפור הכיסוי שלו, יצר אריקסון קשרים עם אישים גרמניים בעלי מעמד ואף קשר קשרים רומנטיים עם נשות חברה גרמניות. הוא נכלל ברשימה השחורה האמריקאית כאוהד הנאצים. רק לאחר המלחמה נתגלתה האמת כאשר הניו יורק טיימס יצא ב-3 ביוני 1945 בכותרת "שוודי פרו־נאצי, אשר במשך 3 שנים הופיע ברשימה השחורה של ארצות הברית, העביר נתונים סודיים על מפעלי הדלק הגרמניים".
בשנת 1958 פרסם סופר יהודי בשם אלכסנדר קליין את סיפורו האמיתי של אריקסון בספר בשם The Counterfeit Traitor. הספר הוסרט לסרט בעל שם זה בשנת 1962 (בגרסה העברית: "הבוגד שלא בגד"), בהשתתפותם של ויליאם הולדן ולילי פלמר.
אריק אריקסון נפטר ב־24 בינואר 1983 בשוודיה.
ראו גם

הבוגד שלא בגד
| --- | --- |
בקרת זהויות :  NLI: 987011345638205171  VIAF: 221165709962549380001   WorldCat (עם VIAF): 221165709962549380001
אלקטרון (משגר)

אלקטרון (באנגלית: Electron) הוא משגר לוויינים של החברה הניו זילנדית־אמריקאית רוקט לאב (אנ'), המיועד לשיגור לוויינים זעירים, כגון קיובסאט, למסלול לווייני נמוך. היכולת הנומינלית של המשגר היא שיגור מטען במשקל 200 ק"ג למסלול מסונכרן־שמש בגובה של 500 ק"מ, אך המשקל המקסימלי שהוא מסוגל לשגר למסלול עומד על 300 ק"ג, בעלות של כ־4.9 מיליון דולר לשיגור.
פיתוח המשגר אלקטרון החל בשנת 2012 וטיסת הבכורה שלו נערכה ב־25 במאי 2017, אך המשגר נכשל להיכנס למסלול. טיסת המבחן השנייה ב־21 בינואר 2018, הייתה הראשונה שהושלמה בהצלחה. אתר השיגור של המשגר רוקט לאב - מתחם שיגורים 1 נמצא בבעלות פרטית של חברת רוקט לאב, וממוקם בחצי האי מאהיה (אנ') שבאי הצפוני של ניו זילנד.
חברת רוקט לאב הוקמה בשנת 2006 על ידי אזרח ניו זילנד פיטר בק, במטרה "להסיר את החסמים ל[תעשיית] החלל המסחרית באמצעות סיפוק הזדמנויות שיגור תכופות למסלול לווייני נמוך", על פי אתר החברה.
תיאור המשגר

למשגר עיצוב בסיסי דו־שלבי, עם אופציה לשלב שלישי נוסף. השלב הראשון מאיץ את כלל הרכב בשלבים הראשונים של השיגור, ומתנתק מהשלב העליון לאחר כילוי הדלק שלו. לאחר ההתנתקות, המנוע של השלב השני מופעל ומכניס את המטען המשוגר למסלול סביב כדור הארץ. שלב שלישי נוסף, אופציונלי, שנחשף בינואר 2018, מיועד לספק גמישות רבה יותר במסלול הסופי של הלוויינים, ולעגל את המסלול האליפטי שהשלב השני מכניס אותם אליו. קוטרו של המשגר 1.2 מטר והוא מתנשא לגובה של 17 מטר.
השלב הראשון מכיל תשעה מנועי דלק נוזלי מסוג רתרפורד (אנ'), הקרוי על שם יליד ניו זילנד והפיזיקאי זוכה פרס נובל ארנסט רתרפורד. השלב הראשון יוצר ברגע ההמראה 162 קילו־ניוטון של דחף. לשלב השני והעליון של המשגר יש מנוע רתרפורד יחיד המותאם לפעילות בתנאי ריק, שכן הוא מופעל לאחר התנתקות מהשלב הראשון בשלבים הגבוהים ביותר של האטמוספירה, עם דחף של 22 קילו־ניוטון.
מנוע הרתרפורד שורף דלק נוזלי מסוג RP-1 (דלק קרוסין מזוקק) וחמצן נוזלי (LOX). המנוע הוא הראשון מסוגו בעולם שמפעיל את משאבות הטורבו שבו באמצעות מצבר חשמלי. המשאבות אחראיות על שאיבת והזרקת הדלק הנוזלי והחמצן הנוזלי לתא הבעירה של המנוע. במנגנון הסטנדרטי המכונה "מעגל מחולל גז" (אנ'), תא בעירה משני יוצר גז חם שמפעיל את המשאבות. לפי החברה, הפעלתן באופן חשמלי מגביר את יעילות המנוע מ־50% ל־95%. רכיבי המנוע מיוצרים בהדפסה תלת-ממדית.
רוקט לאב חשפה לאחר טיסת המבחן השנייה של המשגר, והראשונה שהושלמה בהצלחה, כי בחנה בניסוי שלב רקטי שלישי המכונה "kick stage". השלב מופעל באמצעות מנוע בשם "קירי" (Curie) שגם כן נבנה על ידי החברה באמצעות הדפסת תלת-ממד. מטרתו לספק ללקוחות החברה גמישות רבה יותר במסלול אליו יוכנסו המטענים שלהם.
"רוקט לב" מתכננת להנחית את המשגר באמצות מצנח  שיתפס ע״י מסוק באוויר כדאי להפוך את המשגר לרב שימושי, במהלך שיגור בדצמבר 2020 נוסה המצנח וטיל נאסף ע״י אוניה כדי לבדוק כדאיות לשיגור חוזר.
בשנת 2023 החלו שיגורים מנמל החלל האזורי המרכז-אטלנטי.
פרטי ארבעת השיגורים הראשונים

| מס' | תאריך   (UTC)> הערות | אתר שיגור> הערות | מטען> הערות | משקל המטען> הערות | לקוח> הערות | מסלול> הערות | תוצאה> הערות |
| --- | --- | --- | --- | --- | --- | --- | --- |
| 1 | 25 במאי 2017, 04:20 | מאהיה LC-1 | "It's a Test" - טיסת מבחן |  | ללא לקוח | LEO | כישלון |
1: המשגר המריא בהצלחה וביצע היפרדות של השלב הראשון וניתוק של מעטפת המטען. לאחר שהגיע לגובה של כ־224 ק"מ, תקלה במכשיר טלמטריה הביאה לניתוק זמני בקשר עם המשגר, והוא הושמד על ידי פקחי בטיחות טיסה
| 2 | 21 בינואר 2018, 01:43 | רוקט לאב - מתחם שיגורים 1 |  "Still Testing"   לוויין זעיר מסוג Dove, שני לוויינים זעירים מסוג Lemur-2, והלוויין "כוכב האנושות" |  | Planet Labs / Spire Global | LEO | הצלחה |
2: טיסת המבחן השנייה של המשגר, והראשונה שהושלמה בהצלחה. תוכננה במקור להתבצע בדצמבר 2017, אך נדחתה מספר פעמים עקב בעיות עם הרכב או תנאי מזג אוויר, ובסופו של דבר נדחתה לינואר 2018.  טיסת המבחן כללה שיגור ראשון של מטענים עבור לקוחות של חברת רוקט לאב - לוויין זעיר מסוג Dove (אנ') לתצפית על כדור הארץ, של חברת Planet, ושני לוויינים זעירים מסוג Lemur-2 של חברת Spire (אנ'), שמטרתם לבצע ניטור אחר ספינות ותצפיות מזג אוויר. המטען כלל גם לוויין רביעי שפותח על ידי מייסד ומנכ"ל רוקט לאב פיטר בק, המכונה "כוכב האנושות". שיגורו נחשף רק מספר ימים לאחר השיגור. הלוויין, כדור גאודזי בקוטר של כמטר, העטוף ב-65 לוחות מחזירי אור, מיועד להיות עצם בהיר בשמי הלילה ולהיראות בעין בלתי-מזוינת. משך חיי המסלול המתוכננים שלו הם 9 חודשים, לאחריהם יישרף באטמוספירה. הטיסה בחנה גם, לראשונה, שלב רקטי שלישי המכונה "kick stage". השלב מיועד לספק גמישות רבה יותר במסלולים של הלוויינים המשוגרים. בטיסה, השלב שינה את המסלול של שני לווייני ה־Lemur-2 ממסלול אליפטי של 300 ק"מ על 500 ק"מ, למסלול מעגלי יותר של 490 על 500 ק"מ.
| 3 | 11 בנובמבר 2018 | רוקט לאב - מתחם שיגורים 1 | 7 לוויינים זעירים - (קיובסאט) |  |  | LEO | הצלחה |
| 4 | 16 בדצמבר 2018 | רוקט לאב - מתחם שיגורים 1 | 13 קיובסאטים, חלקם עבור נאס"א |  |  | LEO | הצלחה |
הערות שוליים

1 2 3 4  Chris Gebhardt And Chris Bergin, Rocket Lab successfully conducts second Electron launch, NASASpaceFlight, January 20, 2018
↑  Jay Bennett, Rocket Lab Reveals Secret Engine and "Kick Stage" for the Electron Rocket, Popular Mechanics, January 23, 2018
↑  אתר Rocket Lab
↑  אלקטרון, אתר Rocket Lab
↑  Loren Grush, A 3D-Printed, Battery-Powered Rocket Engine, Popular Mechanics, April 14, 2015
↑  אלקטרון, אתר Rocket Lab
1 2  Jeff Foust, Rocket Lab launch also tested new kick stage
, SpaceNews, January 23, 2018
↑  Rocket Lab Electron 'Its a Test' flight successfully makes it to space, Rocket Lab, 25 May 2017
↑  Rocket Lab Completes Post-Flight Analysis for Electron 'Its a Test', Rocket Lab,  7 August 2017
↑  Eric Berger, Rocket Lab launched a secret payload into space last weekend, Ars Technica, 24 January 2018
| משגרי לוויינים וחלליות |
| --- | --- | --- |
| בשימוש | ארצות הברית אטלס 5 • טאורוס • מינוטואר • אלקטרון • אנטארס • פאלקון 9 • פאלקון כבד • פגאסוס • SLS‏  • וולקן קנטאור • פיירפליי אלפה •   רוסיה סויוז 2 • אנגרה • פרוטון (פרוטון M) •   הרפובליקה העממית של סין צ'אנגג'נג (2C‏ • 2D‏ • 2F‏ • 3A‏ • 3B‏ • 3C‏ • 4B‏  • 4C‏ • 5 • 6 • 7 • 8 • 11) • קואיג'ואו • קינטיקה 1 • קרס 1 • Zhuque • Jielong ‏• גרביטי • היפרבולה • הודו GSLV‏ • PSLV‏ •  SSLV • LVM-3‏ •  יפן H-II‏ (H-IIA)‏ • H-3‏ • אפסילון •   איראן סימורג • Qaem •  האיחוד האירופי וגה צרפת אריאן 6 קוריאה הדרומית נורי קוריאה הצפונית אונחה ישראל שביט |  |
| יצאו משימוש | ארצות הברית אטלס (1 • 2 • 3 • אג'ינה • אייבל • קנטאור • A‏ • B‏ • C‏ • D‏ • E/F‏ • G‏ • H‏ • LV-3B‏ • SLV-3) •  אתנה • ג'ונו 2 • דלתא (0100 • 2 • 3 • 4 • 1000 • 2000 • 3000 • 4000 • 5000 • A‏ • B‏ • C‏ • D‏ • E‏ • G‏ • J‏ • L‏ • M‏ • N)‏ • ואנגארד • טיטן (טיטן 2 23G‏ • טיטן 2 GLV‏ • 3A‏ • 3B‏ • 3C‏ • 3D‏ • 3E‏ • טיטן 3 מסחרי • 4‏ • 34D) • ליטל ג'ו • סטורן (1 • 5 • IB‏ • INT-21) • פאלקון 1 • רדסטון • תור (אג'ינה • אייבל • אייבלסטאר • בורנר • דלתא • תוראד-אג'ינה • DSV-2 • DSV-2U)‏ • Launcher One • סקאוט  ברית המועצות ספוטניק • לונה • ווסטוק (ווסטוק K • ווסטוק 2 • ווסטוק 2M) • קוסמוס (קוסמוס 2 • קוסמוס 3M) • מולניה • ווסחוד • סויוז (סויוז • סויוז FG • סויוז U) • פרוטון (פרוטון • פרוטון K) • רוקוט • זניט (זניט 2 • זניט-3SL) • דנייפר • ציקלון (ציקלון 2 • ציקלון 3) הרפובליקה העממית של סין פנג באו 1 • צ'אנגג'נג (1 • 2 • 3) •  יפן N-1‏ • N-II‏ • H-I‏ • H-IIB‏ • Mu‏ •  הודו GSLV‏ (Mk I)‏ • צרפת דיאמנט • אריאן (1 • 2 • 3 • 4 • 5) • איראן סאפיר • קוריאה הדרומית נרו 1 |  |
| בפיתוח | ניו גלן • אירטיש • סויוז SPG • סטארשיפ • צ'אנגג'נג 9 • צ'אנגג'נג 12 • טיאנלונג-3 |  |
| פיתוחם בוטל | ארס 1 • ארס 5 • K-1‏ • Sea Dragon‏ • STAR 460 • Stratolaunch |  |
אתר השיגור של אלקטרון בחצי האי מאהיה, שבאי הצפוני של ניו זילנד
אריסות

אריסות היא הסכם בין בעלי הקרקע לבין המעבד את הקרקע. גם מעמד האיכרים במשטר הפיאודלי היה מכונה "אריסות".
לפי ההסכם, הבעלים מעסיק אדם אחר שיעבד את הקרקע עבורו למשך תקופה, ובתמורה מעניק לו אחוזים קבועים מתנובת שדהו. כך, גם אם תנובת השדה היא נמוכה, האריס משלם את האחוזים הקבועים שלו, לעומת שוכר למשל, שנאלץ להשלים מכיסו את הסך שאותו הוא חייב לבעלים.
גובה דמי האריסות היה תלוי באיכות הקרקע, בעוני התושבים, ובכמות הגשמים. ונע בדרך כלל בין שליש לחמישית מתנובת הקרקע.
ראו גם

צמיתות
וסאל
הערות שוליים

↑  https://www.etzion.org.il/he/במ-קג-אריסות-וחכירות
הרמב"ם על המשנה|ויקיטקסט
| --- | --- |
בקרת זהויות :  GND: 4158713-3  NARA: 10644859 
ערך זה הוא קצרמרבנושא כלכלה. אתם מוזמנים לתרום לוויקיפדיה ו.
אלקטרון וולט

אלקטרון וולט (eV) הוא יחידת מידה של אנרגיה. אלקטרון וולט אחד שווה לאנרגיה שמקבל אלקטרון חופשי כאשר הוא עובר מפל מתחים של וולט אחד. אלקטרון וולט אחד שווה ‎1.6021766208×10-19 J‎. במונחי מסה, לפי שקילות המסה והאנרגיה, אלקטרון וולט אחד שווה ‎1.782661907×10-36 kg‎.
יחידות של אלקטרון וולט משמשות לעיתים קרובות למדידה של אנרגיות ומסות של עצמים זעירים, כגון חלקיקים יסודיים, האדרונים, גרעינים, אטומים ולעיתים רחוקות יותר, מולקולות. כך, לדוגמה, מסת המנוחה של החלקיק המסיבי בעל המסה הנמוכה ביותר, הניוטרינו, היא כ-0.12 אלקטרון וולט (סכום שלושת הטעמים). מסת המנוחה של החלקיק היסודי בעל המסה הגבוהה ביותר, קוארק עליון, היא כ-172,440,000,000 אלקטרון וולט, או 172.44 ג'יגה אלקטרון וולט (GeV). מסת המנוחה של אלקטרון היא 510.9989461 קילו אלקטרון וולט (keV) וזו של פרוטון היא 938.2720813 מגה אלקטרון וולט (MeV).
כאשר יחידות אלקטרון וולט משמשות למדידת מסה, היחידה אינה אלקטרון וולט לבדו, אלא eV/c2, כלומר, אלקטרון וולט חלקי מהירות האור בריבוע. זאת, בהתאם למשוואה E=mc2. אולם, בדרך כלל, ה-c2 מושמט, מכיוון שמהירות האור היא קבועה. הלכה למעשה, מניחים כי c=1.
המרה טבעית

עקב השקילות של יחידות פלאנק, ניתן להמיר גודל נתון של אנרגיה לגודל מסוים של טמפרטורה, תדר, אורך או זמן.
במונחי טמפרטורה, אלקטרון וולט אחד שווה 11,604.5221 קלווין. זאת, לפי קבוע בולצמן והמשוואה E = kBT.
במונחי תדר, אלקטרון וולט אחד שווה 241,798,926,250,375 הרץ או כ-241.8 THz, בערך פי 2.4 מיליון מהתדר של תחנת רדיו המשדרת ב-100 MHz.
במונחי אורך, הרי בהתאם למהירות האור, אלקטרון וולט אחד שווה ‎1.23984197386209×10-6‎ מטר, כלומר, כ-1.24 מיקרון. זה הוא אורך הגל של חלקיק שהמסה שלו (או האנרגיה שלו, במקרה של חלקיק חסר מסה) היא 1 eV.
במונחי זמן, אלקטרון וולט אחד שווה ‎4.135667662×10-15‎ שניות. זה ההפרש בין שיאי גל סמוכים בגל החומר של חלקיק שמסתו היא 1 eV.
דוגמאות

| --- | --- |
הגודל הנמדד: האנרגיה
אנרגיית הפוטון של שידור רדיו בתדר 100 MHz: 0.0000004135667662 eV
האנרגיה הקינטית הממוצעת למולקולה באוויר בטמפרטורה של 25 מעלות צלזיוס: ~ 0.026 eV
אנרגיית הפוטון של אור נראה: 1.654–3.263 eV
אנרגיית היינון הראשונה של מימן: ~ 13.6 eV
מסת אלקטרון: 510,998.9461 eV
האנרגיה המשתחררת בעת התפרקות אטום של אורניום-235: 202,790,000 eV
מסת פרוטון: 938,272,081.3 eV
מסת בוזון היגס: ~ 125,000,000,000 eV
האנרגיה הכוללת המקסימלית בהתנגשויות ב-LHC ב-2016: 13,000,000,000,000 eV
האנרגיה הרבה ביותר שנצפתה עבור חלקיק כלשהו (קרינת גמא):  1,400,000,000,000,000 eV
ראו גם

יחידות מידה לאנרגיה
הערות שוליים

↑  "CODATA Value: electron volt-joule relationship". NIST. 25 ביוני 2015. נבדק ב-28 במרץ 2017. {{cite web}}:  (עזרה)
↑  "CODATA Value: electron volt-kilogram relationship". NIST. 25 ביוני 2015. נבדק ב-28 במרץ 2017. {{cite web}}:  (עזרה)
↑  Record-breaking light has more than a quadrillion electron volts of energy, Science News, ‏2021-05-21 (באנגלית אמריקאית)
אקרו-יוגה

זוג מתרגלי אקרו-יוגה בפארק הירקון שבתל אביב. סגנון L-Basing
אקרו-יוגה (באנגלית: Acroyoga; נכתב גם אקרויוגה או אקרו יוגה) היא שיטת תרגול גופני המשלבת יוגה, אקרובטיקה ועיסוי תאילנדי.
בפועל, השימוש הנפוץ יותר בשם אקרו-יוגה בקרב מתרגלי השיטה מתאר תרגול גופני המתבצע לרוב בזוגות (ולעיתים יותר) אשר מבצעים יחדיו תנועות ותרגילים מעולם האקרובטיקה והיוגה.
תפקידים

ישנם שלושה תפקידים עיקריים בתרגול האקרו-יוגה: בסיס, פלייר, ושומר.
בסיס (Base) - המתרגל הנמצא לרוב על הקרקע ומניף את הפלייר.
פלייר (Flyer) - המתרגל אשר לרוב לא נמצא במגע עם הקרקע אלא נתמך "באוויר" על ידי הבסיס. הפלייר יכול לבצע תנוחות סטטיות ותנועות דינמיות, ועבודתו דורשת לרוב שיווי משקל והפעלת שרירי ליבה.
שומר (Spotter) - מתרגל נוסף שעומד לעיתים צמוד לבסיס והפלייר. תפקידו לשים לב לתרגול ולוודא שהפלייר ינחת בבטחה על הקרקע, בעיקר במקרים כאשר ישנו ניסיון לתרגל תנוחות ותנועות מתקדמות יותר.
סגנונות

ישנם שני סגנונות עיקריים לתרגול האקרו-יוגה: L-Basing, ו Standing.
L-Basing - סגנון בו הבסיס שוכב על הגב כשרגליו וידיו מונפות באוויר ותומכות את משקל הפלייר. סגנון זה מאפשר לרוב פרקי תרגול ממושכים יותר מסגנון ה Standing.
Standing - סגנון בו הבסיס עומד על רגליו ונעזר לרוב גם בידיו כדי לתמוך את משקל הפלייר. בסגנון זה הפלייר ימצא לרוב גבוה יותר באוויר ופרקי התרגול יהיו קצרים יותר מסגנון ה L-Basing.
אלמנטים

תנוחה סטטית - תנוחה מסוימת שבה אין תנועה (למשל, "מטוס"). הפליירית נתמכת על ידי הבסיס באמצעות נקודת מגע אחת או יותר.
רצף - סדרת תנוחות הכוללת את המעברים ביניהם.
מכונת כביסה - רצף מעגלי של מעברים בין תנוחות המתחיל ומסתיים באותה תנוחה.
מעבר דינאמי (הקפצה)  - הבסיס השוכב משתמש בכוח הרגליים ו/או הידיים שלו כדי להניף את הפלייר וליצור רגע שבו הפלייר באוויר. ניתן באמצעות ההקפצה לחזור לאותה תנוחה או לעבור תנוחה אחרת. ברוב ההקפצות תישמר נקודת מגע אחת לפחות בזמן המעבר. הקפצת "איקריאן" היא הקפצה שבה יש ניתוק רגעי מוחלט, ללא נקודות מגע בין הבסיס לפלייר, עד לתפיסה של הפלייר.
תנוחות

ישנן הרבה תנוחות סטטיות באקרויוגה.
תנוחות אקרו-יוגה
מטוס Front Bird
ליוויתן Whale
Hangle Dangle
סטאר Star
טיפה Floating Paschi
ראו גם

אקרובטיקה
יוגה
התעמלות אקרובטית
אריס סלוניקי (כדורגל)

אריס סלוניקי (ביוונית: Αθλητικός Σύλλογος Άρης Θεσσαλονίκης) היא קבוצת כדורגל יוונית מהעיר סלוניקי, אשר משחקת בליגת העל היוונית. צבעי הקבוצה הם צהוב ושחור, ומגרשה הביתי הוא אצטדיון קליאנתיס ויקלאידיס.
הקבוצה נוסדה בשנת 1914, ולזכותה שלוש אליפויות הליגה היוונית (ב-1928, ב-1931 וב-1946) וזכייה אחת בגביע היווני, בשנת 1970. הקבוצה הגיעה לגמר הגביע 8 פעמים נוספות, והישגה הבולט במפעלים האירופיים הוא הגעתה לשמינית גמר גביע אופ"א בעונת 1979/1980. יריבתה הגדולה ביותר היא פאוק סלוניקי, והמשחק ביניהן מכונה "הדרבי של סלוניקי", אך מכיוון שלשתי הקבוצות אוהדים בכל צפון המדינה נהוג לכנותו גם "הדרבי של מקדוניה" או "הדרבי של צפון יוון".